Broj: 711-I-560-RP-40-20/21-04-18

Zagreb, 29. ožujka 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), na temelju članka 30. stavak 1. podstavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI) **u postupku redovite provjere izvješća o imovinskom stanju dužnosnika Gorana Pauka, župana Šibensko-kninske županije,** dana 29. ožujka 2021.g., donijelo je sljedeći:

**ZAKLJUČAK**

**Nije utvrđen nesklad između podataka o imovini, prijavljenih u Izvješćima o imovinskom stanju dužnosnika Gorana Pauka, podnesenim Povjerenstvu 26. ožujka 2019.g. odnosno 23. lipnja 2020.g. i stanja imovine kako proizlazi iz podataka pribavljenih od nadležnog tijela, vezano za podatak o novčanoj štednji dužnosnika i članova njegove obitelji, s obzirom da iz prikupljenih podataka od Ministarstva unutarnjih poslova, Policijske uprave šibensko-kninske, ne proizlazi da se tijekom svibnja 2020. g. u posjedu dužnosnika nalazio veći iznos gotovog novca od iznosa štednje, koji je prijavio u izvješćima o imovinskom stanju, podnesenim 26. ožujka 2019. g. odnosno 23. lipnja 2020. g.**

**Obrazloženje**

Na temelju članka 3. stavka 1. točke 38. ZSSI-a, župani i njihovi zamjenici su dužnosnici u smislu ZSSI-a. Uvidom u Registar dužnosnika utvrđen je da Goran Pauk obnaša dužnost župana Šibensko-kninske županije u mandatu 2017.-2021. g. Stoga je Goran Pauk, povodom obnašanja navedene dužnosti obvezan postupati sukladno odredbama ZSSI-a.

Povjerenstvo je dana 26. svibnja 2020.g. osnovalo predmet redovite provjere izvješća o imovinskom stanju dužnosnika Gorana Pauka, povodom medijskih tekstova o otuđenom gotovom novcu iz privatnog sefa dužnosnika koji premašuje iznos štednje koji je dužnosnik naveo u podnesenim izvješćima o imovinskom stanju.

Člankom 8. stavkom 1. ZSSI-a propisana je obveza dužnosnika da u roku od 30 dana po stupanju na dužnost podnesu izvješće Povjerenstvu o svojoj imovini te imovini svog bračnog ili izvanbračnog druga i malodobne djece. Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Izvješće o imovinskom stanju dužnosnika se sukladno članku 8. stavku 9. ZSSI-a podnosi se na obrascu čiji oblik i sadržaj propisuje Povjerenstvo.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti. Obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Na temelju članka 8. stavka 7. podstavka 5., podaci o imovini koje je dužnosnik dužan prijaviti u izvješću o imovinskom stanju obuhvaćaju i podatke o novčanoj štednji ako ona premašuje jednogodišnji iznos neto prihoda dužnosnika.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Imajući u vidu okolnosti na koje se ukazuje u predmetnim medijskim člancima, Povjerenstvo u ovom postupku redovite provjere razmatra točnost podatka o novčanoj štednji, koji je dužnosnik prijavljivao u izvješćima o imovinskom stanju koja u vremenskoj podudarnosti s događajima na koje se ukazuje. Pritom se provjera točnosti prijavljenih podataka vrši samo za ona izvješća o imovinskom stanju koja su odobrena u prethodnoj provjeri kao potpuno i pravilno popunjena.

Dužnosnik Goran Pauk podnio je dana 5. srpnja 2017. g. Izvješće o imovinskom stanju povodom ponovnog izbora na dužnost župana Šibensko-kninske županije, a dana 9. kolovoza 2017. izvješće povodom ispravka podataka. U oba navedena izvješća, u rubrici „Novčana kunska ili devizna štednja“, dužnosnik je prijavio da ista ne postoji.

Dužnosnik je, zatim, 26. ožujka 2019.g. podnio izvješće o imovinskom stanju povodom bitne promjene u imovini, u kojem je, pored ostalog, u rubrici „Novčana kunska ili devizna štednja“ prijavio osobnu štednju u iznosu od 60.000,00 Eura, navodeći da je ista stečena na temelju ugovora o ustupu i raspodjeli imovine za života, sklopljenog s ocem i bratom.

U izvješću o imovinskom stanju podnesenom 23. lipnja 2020.g. podaci prijavljeni u prethodnom izvješću u rubrici „Novčana kunska ili devizna štednja“ ostali su nepromijenjeni odnosno dužnosnik i dalje prijavljuje iste podatke.

Dana 23. svibnja 2020. na mrežnoj stranici medijske kuće Slobodna Dalmacija objavljen je članak pod naslovom „*Šibenik bruji o neobičnom slučaju, policija još šuti o svemu: sin lokalnog HDZ-ovca podijelio 650 tisuća kuna iz tatinog sefa, uhićeno 30-ak osoba?*“. U tekstu se, pored ostalog navodi: „…*priče govore da je dječak prije nekog vremena navodno došao do šifre roditeljskog sefa te ga je otvorio i u njemu našao popriličnu svotu novca. Govori se o svoti od oko 650 tisuća kuna.*“

Nadalje, na istom medijskom portalu istog dana objavljen je članak pod naslovom: „*Maloljetni sin visokopozicioniranog šibenskog HDZ-ovca ocu je iz sefa uzeo ogroman iznos, nagađa se da je bio žrtva iznude*“. U istom tekstu navodi se, pored ostalog, slijedeće: „*Premda se isprva spekuliralo kako je riječ o čak 650.000 kuna, prema informacijama koje je Jutarnji list neslužbeno doznao radi se o puno manjem, ali ipak značajnom iznosu - oko 350.000 kuna*.“

Nadalje, u članku objavljenom 23. svibnja 2020. na portalu „24 sata“ pod naslovom: „*HDZ-ovu županu nestao novac iz sefa: 'Novac je cilj iznude*...“, u tekstu se potvrđuje da je u pitanju sef dužnosnika Gorana Pauka te se navodi : „*Nema točno potvrđenog iznosa novca koji je nestao iz županova sefa, ali se procjene kreću od 300.000 do čak 650.000 kuna*,…“. U tekstu se citira odgovor dužnosnika Gorana Pauka koji je dao medijima u vezi pitanja o navodnom iznosu uzetog novca: „*Obzirom da obrada traje, a novac je cilj iznude, o točnom iznosu ne mogu govoriti prije izjave nadležnih tijela. Ali mogu vam kazati samo da je iznos puno manji od štednje navedene u mojoj imovinskoj kartici.*“

Za potrebe ovog postupka uzet je u obzir aproksimativni tečaj Eura u odnosu na kunu od 1 / 7,5 , pa se zaključuje da je viši iznos gotovog novca o kojem se nagađalo da se nalazio u sefu dužnosnika odnosno 650.000,00 kuna, što bi iznosilo oko 87.000,00 Eura, nedvojbeno viši od iznosa novčane štednje koji je prijavio dužnosnik u podnesenim izvješćima o imovinskom stanju.

Slijedom navedenog, iz citiranih i kasnijih medijskih napisa Povjerenstvo je steklo saznanje da je dužnosnik Goran Pauk, župan Šibensko-kninske županije, u svojem kućnom sefu imao gotov novac (u različitim tekstovima se navode iznosi od između 300.000,00 i 650.000,00 kuna) te da je isti novac nestao iz sefa, povodom čega je provedeno i dovršeno kriminalističko istraživanje tijekom svibnja 2020.g. od strane policijskih službenika Policijske uprave šibensko-kninske.

Povjerenstvo ne raspolaže ovlastima samostalnog provođenja radnji radi utvrđenja činjenica, pogotovo nema ovlast vršenja izvida i terenskih provjera, već činjenice utvrđuje pomoću radnji obavljenih i podataka prikupljenih od strane drugih nadležnih tijela javne vlasti.

Stoga je za potrebe utvrđenja činjenica u ovom postupku zatražilo od Ministarstva unutarnjih poslova, Policijske uprave šibensko-kninske, očitovanje koji je podatak utvrđen u kriminalističkom istraživanju o tome koliki je iznos gotovog novca dužnosnik imao u navedenom kućnom sefu prethodno nestanku istog ili dijela istog navedene zgode kao i dostavu isprave o provedenim radnjama kriminalističkog istraživanja navedenog događaja iz kojih je razvidno utvrđenje navedenog iznosa.

Policijska uprava šibensko-kninska očitovala se dopisom Broj: 511-13-01-04-5678/20 od 09. studenog 2020.g., u kojem se u bitnom navodi da je ista dana 18. svibnja 2020.g. zaprimila kaznenu prijavu u kojoj se u bitnom navodi da su iz sefa u stanu u kojem živi dužnosnik sa suprugom uzete tri koverte s gotovim novcem.

U predmetnom dopisu se zaključuje da provedenim policijskim izvidima nije bilo moguće utvrditi koliki se iznos točno nalazio u sefu, jer ni dužnosnik Goran Pauk niti njegova supruga nisu znali točan iznos novca, već su isti prema svojim procjenama utvrdili da se radi o naprijed navedenim iznosima, pa je shodno tome po završetku izvida, uzevši u obzir sve utvrđene činjenice, kao i dio pronađenog i vraćenog novca, procijenjena materijalna šteta ovim kaznenim djelom na iznos od 200.000,00 do 220.000,00 tisuća kuna.

Povjerenstvo je na temelju dostavljenih podataka moglo utvrditi da je navedeni iznos procijenjene materijalne štete nastale kaznenim djelom, povezanim s uzimanjem gotovog novca iz sefa u stanu dužnosnika Gorana Pauka, nedvojbeno manji od ukupnog iznosa štednje koji je dužnosnik prijavio u izvješćima o imovinskom stanju od 26. ožujka 2019.g. odnosno 23. lipnja 2020.g., od kojih je jedno prethodilo, a drugo uslijedilo predmetnom događaju. Naime, primjenom navedenog aproksimativnog tečaja za potrebe ovog postupka, navedeni iznos bi predstavljao protuvrijednost od oko 26.700,00 do 29.300,00 Eura.

Prema tome, na temelju očitovanja Policijske uprave šibensko-kninske, koja je provela radnje izvida, Povjerenstvo nije moglo utvrditi da bi dužnosnik u sefu svojeg stana odnosno u svojem posjedu tijekom svibnja 2020. g. imao veći iznos od ukupnog iznosa štednje koji je prijavio u navedenim izvješćima o imovinskom stanju.

Slijedom navedenog, nije utvrđen nesklad između podataka o imovini, prijavljenih u Izvješćima o imovinskom stanju dužnosnika Gorana Pauka, župana Šibensko-kninske županije podnesenim Povjerenstvu 26. ožujka 2019.g. odnosno 23. lipnja 2020.g. i stanja imovine kako proizlazi iz podataka pribavljenih od nadležnog tijela, a vezano za podatak o novčanoj štednji dužnosnika i članova njegove obitelji.

Slijedom svega navedenog, Povjerenstvo je donijelo zaključak kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Goran Pauk, elektroničkom dostavom
2. Pismohrana